16.6.2023
MT
Il-Ġurnal Uffiċjali tal-Unjoni Ewropea
C 214/23 L-Erbgħa 18 ta’ Jannar 2023
28.
Jistieden lill-Kummissjoni tivvaluta l-possibbiltà li tirrikjedi li fornituri tal-logħob vidjo online li huma mmirati lejn minorenni u tfal żgħar ikunu obbligati jwettqu valutazzjonijiet tal-impatt ex ante fuq it-tfal abbażi tal-qafas 4Cs (“Content, Contact, Conduct, Contract”) għall-klassifikazzjoni tar-riskji u jtaffu b'mod effettiv kwalunkwe riskju identifikat għad-drittijiet tal-minorenni;
Benefiċċji u riskji addizzjonali għall-konsumaturi 29.
Jenfasizza l-importanza tas-saħħa mentali, b'mod partikolari fil-każ tal-minorenni u t-tfal żgħar; jinnota li l-logħob vidjo ipprovda serħan matul perjodi stretti ta' lockdown matul il-COVID-19; ifakkar fir-rwol pożittiv li kellha l-konnettività online biex jiġi żgurat li l-Ewropej xorta jkunu jistgħu jikkomunikaw, jinteraġixxu u joħolqu flimkien, inkluż permezz tal-logħob vidjo online; ifakkar li l-logħob jista' jipprovdi wkoll toroq interattivi għal individwi li jesperjenzaw skonnessjoni jew iżolament soċjali f'ambjenti tal-ħajja reali; jinnota li dan kien partikolarment minnu għall-anzjani li huma fost dawk li sofrew l-aktar iżolament matul il-pandemija tal-COVID-19; jinnota li d-WHO temmen li l-logħob online jista' jsir strument ewlieni fit-trawwim tar-relazzjonijiet tagħna ma' oħrajn (31); jinnota l-benefiċċji tal-logħob online bejn il-pjattaformi għall-esperjenza tal-utenti – peress li dan jippermetti lill-ġugaturi jinteraġixxu faċilment ma' xulxin fuq il-pjattaformi differenti – u għall-iżviluppaturi tal-logħob, u jitlob lill-industrija tal-logħob vidjo tagħmel l-aħjar sforzi tagħha biex timmassimizza l-użu ta' din il-karatteristika; jinnota b'mod aktar ġenerali l-opportunitajiet u l-perspettivi ġodda offruti mill-aċċess għall-espressjoni kreattiva u l-kontenut kulturali, b'mod partikolari għall-minorenni u t-tfal żgħar; jistieden lill-Kummissjoni tkompli taġixxi biex ittejjeb l-infrastruttura diġitali tal-Ewropa, li tappoġġa mhux biss l-industriji kreattivi li jiżviluppaw kontenut ta' kwalità għolja, iżda l-aċċess taċ-ċittadini Ewropej għal dawk ix-xogħlijiet sinifikanti mil-lat ta' kultura; 30.
Jemmen li għal ħafna nies, il-logħob vidjo jservi mhux biss bħala attività ta' divertiment iżda jużawh biex jagħmlu xi eżerċizzju mentali, bħas-soluzzjoni ta' kompiti u puzzles ta' sfida, l-involviment f'kompetizzjonijiet ma' ġugaturi oħra, li jeħtieġu livelli għoljin ta' konċentrazzjoni, u l-iżvilupp ta' ħiliet bħas-soluzzjoni tal-problemi, koordinazzjoni dimensjonali bejn l-għajnejn u l-idejn, ħidma f'tim kif ukoll akutezza viżiva u veloċità; 31.
Jipproponi li jorganizza premju annwali tal-UE għal-logħob vidjo online fil-Parlament Ewropew fi Brussell – il-Premju Ewropew għal-logħob vidjo online – sabiex tiġi enfasizzata l-importanza tas-suq uniku diġitali Ewropew ta' kumpaniji li jiżviluppaw logħob vidjo online, li ħafna minnhom huma SMEs, f'termini ta' impjiegi, tkabbir, innovazzjoni u l-promozzjoni ta' valuri Ewropej; iqis li l-premju għandu jkollu l-għan li jippromwovi logħob vidjo online li jirrispetta d-drittijiet tal-konsumaturi jew li jkollu impatt pożittiv fuq oqsma speċifiċi, bħall-edukazzjoni, jew fuq l-iżvilupp tal-ħiliet; 32.
Jilqa' l-proġett innovattiv ta' riċerka EU Kids Online, li jiġbor data ta' kwalità għolja minn madwar l-Ewropa dwar il-perspettivi tat-tfal tal-esperjenzi tagħhom online; jitlob li jsiru aġġornamenti aktar frekwenti ta' din l-inizjattiva ewlenija fid-dinja; jistieden lill-Kummissjoni Ewropea tiffinanzja din l-inizjattiva u inizjattivi simili fil-futur; 33.
Jisħaq li l-logħob vidjo online huwa importanti għal edukazzjoni, peress li jista' jkun għodda utli matul il-proċessi tat-tagħlim u li ħafna logħob huwa mfassal speċifikament għal skopijiet edukattivi, biex iqajjem dibattitu dwar kwistjonijiet tas-soċjetà jew biex japprofondixxi l-fehim ta' avvenimenti storiċi jew kulturali; ifakkar li l-logħob vidjo jidher fil-kurrikuli edukattivi nazzjonali; jinnota li l-logħob vidjo kummerċjali jintuża wkoll għal skopijiet edukattivi; jirrimarka li l-logħob vidjo jintuża wkoll biex jiżviluppa l-ħsieb kritiku, u l-ħiliet u biex jistimula l-kreattività; jisħaq ukoll li l-logħob vidjo jkompli jkollu aktar applikazzjonijiet aktar tard fil-ħajja, fejn jista' joffri stimulazzjoni mentali u opportunitajiet għal konnettività għall-anzjani; 34.
Jisħaq li l-abbuż mill-użu tal-logħob vidjo online jista' jkollu impatt negattiv fuq ir-relazzjonijiet soċjali, ix-xogħol, ir-rati ta' tluq bikri mill-iskola, problemi ta' saħħa fiżika u mentali, u prestazzjoni akkademika baxxa, filwaqt li r-riċerka turi li l-logħob vidjo jista' jkollu impatt pożittiv; jenfasizza għalhekk il-ħtieġa li jinstab bilanċ tajjeb; 35.
Jisħaq li d-dipendenza fuq il-logħob vidjo, magħrufa wkoll bħala “disturb relatat mal-logħob”, hija problema għal xi ġugaturi; jinnota li d-WHO kklassifikat id-“disturb relatat mal-logħob” bħala forma ta' dipendenza kkaratterizzata minn kontroll indebolit fuq il-logħob, żieda fil-prijorità mogħtija lil-logħob fuq attivitajiet oħra sal-punt li l-logħob jieħu preċedenza fuq interessi oħra u attivitajiet ta' kuljum, u kontinwazzjoni jew eskalazzjoni tal-logħob minkejja l-konsegwenzi negattivi;
(31)
Bloomberg, “Games Industry Unites to Promote World Health Organization Messages Against COVID-19; (L-industrija tal-logħob tingħaqad sabiex tippromwovi il-messaġġi tad-WHO kontra l-COVID-19) Launch #PlayApartTogether Campaign” (Tnedija tal-Kampanja #PlayApartTogether), 10 ta' April 2020.